Α4-0191/96

Ψήφισμα σχετικά με τις εργασίες της Επιτροπής Αναφορών κατά το κοινοβουλευτικό έτος 1995-1996

Το Ευρωπαϊκό Κοινοβούλιο,

- έχοντας υπόψη τη Συνθήκη για την Ευρωπαϊκή Ένωση και, ιδιαίτερα, τα άρθρα 8 Δ και 138 Δ της Συνθήκης για την ίδρυση της Ευρωπαϊκής Κοινότητας,

- έχοντας υπόψη τα άρθρα 156 και 158 και, ιδιαίτερα το άρθρο 157, παρ. 5 του Κανονισμού του,

- έχοντας υπόψη τα προηγούμενα ψηφίσματά του σχετικά με αναφορές και, ιδιαίτερα, το ψήφισμα της 12ης Ιουλίου 1995 σχετικά με τις εργασίες της Επιτροπής Αναφορών κατά το κοινοβουλευτικό έτος 1994-1995,

((ΕΕ C 249 της 25.05.1995, σ. 71))- έχοντας υπόψη το ψήφισμά του της 17ης Νοεμβρίου 1993 και την απόφασή του σχετικά με το καθεστώς του διαμεσολαβητή και σχετικά με τις γενικές συνθήκες άσκησης των καθηκόντων του,

((ΕΕ L 113 της 04.05.1994, σ. 15))- έχοντας υπόψη την έκθεση της Επιτροπής Αναφορών (Α4-0191/96),

Α. λαμβάνοντας υπόψη ότι το δικαίωμα υποβολής αναφορών στο Ευρωπαϊκό Κοινοβούλιο συνιστά ένα από τα βασικά δικαιώματα που αφορούν την ιθαγένεια της Ένωσης και αναγνωρίζοντας ότι οι πολίτες της Ένωσης και τα άτομα που κατοικούν στην επικράτειά της δικαιούνται να επιθυμούν την περαιτέρω ανάπτυξή της, μέσω των αναφορών που υποβάλλουν στο Ευρωπαϊκό Κοινοβούλιο,

Β. λαμβάνοντας υπόψη ότι, για τα θεσμικά και άλλα όργανα της Κοινότητας, οι αναφορές αποτελούν μια σημαντική πηγή άμεσης πληροφόρησης σχετικά με τις συνέπειες της κοινοτικής νομοθεσίας για τους πολίτες, καθώς και σχετικά με τις παραβιάσεις του κοινοτικού δικαίου και, όσον αφορά το Ευρωπαϊκό Κοινοβούλιο, επιτρέπουν την ενίσχυση των ελεγκτικών του αρμοδιοτήτων,

Γ. λαμβάνοντας υπόψη ότι, κάθε χρόνο και περισσότερο, οι αναφορές που υποβάλλονται αφορούν σοβαρές παραβάσεις του κοινοτικού δικαίου και ότι, σε ορισμένες περιπτώσεις, οι αναφορές θέτουν ζητήματα πολιτικής υφής,

Δ. έχοντας υπόψη ότι η διαδικασία λήψης αποφάσεων της Κοινότητας θα πρέπει να γίνει πιο κατανοητή για τους πολίτες της και ότι, κατά συνέπεια, οι εργασίες της Επιτροπής Αναφορών θα πρέπει να γίνουν γνωστότερες και πέρα από τον κύκλο των κοινοτικών οργάνων, με την εξασφάλιση επαρκούς ενημέρωσης στους πολίτες για το δικαίωμά τους να υποβάλουν αναφορές,

Ε. λαμβάνοντας υπόψη ότι η πλήρης ανάληψη των καθηκόντων του εκ μέρους του Ευρωπαίου Διαμεσολαβητή δημιουργεί την ανάγκη στενής συνεργασίας του με το Ευρωπαϊκό Κοινοβούλιο, ώστε να διασφαλιστεί πλήρως η δυνατότητα των πολιτών να απευθύνονται στα θεσμικά και άλλα κοινοτικά όργανα για τα ζητήματα που τους απασχολούν,

1. αναλαμβάνει την υποχρέωση, ως κοινοτικό θεσμικό όργανο που εκλέγεται με άμεση ψηφοφορία από τους πολίτες της Ένωσης και ως θεματοφύλακας του δικαιώματος της αναφοράς, να λαμβάνει πλήρως υπόψη του τις διαμαρτυρίες, τις γνώμες και τις αναφορές τους, υπερασπιζόμενο όσες θέσεις τους θεωρεί νόμιμες ή αιτιολογημένες, ενώπιον όλων των θεσμικών οργάνων της Ένωσης[semigr ]

2. αναλαμβάνει τη δέσμευση να καταβάλει προσπάθειες ώστε οι συνεδριάσεις της Επιτροπής Αναφορών να μην συμπίπτουν, στο μέτρο του δυνατού με τις συνεδριάσεις άλλων άλλων κοινοβουλευτικών επιτροπών, προκειμένου οι αναφορές να εξετάζονται με τον καλύτερο δυνατό τρόπο[semigr ]

3. αναθέτει σε όλες τις επιτροπές και αντιπροσωπείες του το καθήκον να χειρίζονται με την απαιτούμενη επιμέλεια τις αναφορές που τους διαβιβάζονται για γνωμοδότηση, πληροφόρηση ή ανάθεση και, στο πλαίσιο των αρμοδιοτήτων τους, να λαμβάνουν υπόψη τις διαπραχθείσες παραβάσεις και τις διαπιστωθείσες ελλείψεις του κοινοτικού δικαίου, μετά την εξέταση των αναφορών που τους διαβιβάζονται από την Επιτροπή Αναφορών[semigr ] τις καλεί, στο πλαίσιο αυτό, να ενημερώνουν την Επιτροπή Αναφορών σχετικά με τις πολιτικές και νομοθετικές πρωτοβουλίες που αναλαμβάνουν με αφορμή κάποια αναφορά[semigr ]

4. διαπιστώνει ότι, σύμφωνα με το άρθρο 138 Ε της Συνθήκης ΕΚ, ο ευρωπαίος διαμεσολαβητής είναι αρμόδιος να δέχεται τις διαμαρτυρίες των πολιτών της Ένωσης ή οποιουδήποτε φυσικού ή νομικού προσώπου κατοικεί ή έχει την έδρα του σε κάποιο κράτος μέλος, σχετικά με περιπτώσεις κακοδιοίκησης κατά τη δραστηριότητα των θεσμικών ή άλλων κοινοτικών οργάνων, με μόνη εξαίρεση το Ευρωπαϊκό Δικαστήριο και το πρωτοβάθμιο δικαστήριο κατά την άσκηση των δικαστικών τους λειτουργιών[semigr ]

5. διαπιστώνει ότι, σύμφωνα με το άρθρο 138 Δ της Συνθήκης ΕΚ, για το Ευρωπαϊκό Κοινοβούλιο είναι το θεσμικό όργανο που αποτελεί τον αποδέκτη του δικαιώματος αναφοράς και ότι οι όροι υπό τους οποίους γίνονται δεκτές οι αναφορές και τους οποίους ορίζει ο κανονισμός, εφαρμόζονται από την Επιτροπή Αναφορών επί τη βάσει κριτηρίων που η ίδια έχει θέσει[semigr ]

6. επαναλαμβάνει τη γνώμη του ότι οι αναφορές αποτελούν θεμελιώδες και θεσμοθετημένο από τις Συνθήκες δικαίωμα που αφορά την ιθαγένεια της Ένωσης, καθώς και ότι αποτελούν το κατάλληλο μέσο για τη λήψη άμεσης γνώσης της γνώμης των πολιτών σχετικά με θέματα επικαιρότητας της κοινοτικής πολιτικής, για την επισήμανση ελλείψεων στην κοινοτική νομοθεσία, καθώς και για τον έλεγχο των περιπτώσεων μη εφαρμογής του κοινοτικού δικαίου, ή μη μεταφοράς του στο εθνικό δίκαιο[semigr ]

7. απαιτεί, κατά συνέπεια, οι πολίτες της Ένωσης να ενημερώνονται από τα αρμόδια ευρωπαϊκά θεσμικά όργανα ευρέως και λεπτομερώς σχετικά με το δικαίωμα της υποβολής αναφορών, σύμφωνα με το άρθρο 138 Δ της Συνθήκης ΕΚ.

8. εκφράζει την επιθυμία του για καθιέρωση στενής, βαθειάς και καρποφόρας συνεργασίας μεταξύ του Ευρωπαίου Διαμεσολαβητή και του Ευρωπαϊκού Κοινοβουλίου, για την υπεράσπιση των δικαιωμάτων που αφορά την ιθαγένεια της Ένωσης, ιδιαίτερα εκείνων που θεσμοθετούνται στο άρθρο 8 Δ της Συνθήκης ΕΚ, προς όφελος των πολιτών και των κατοίκων της Ένωσης[semigr ]

9. ζητεί τη στενότερη δυνατή συνεργασία των άλλων κοινοτικών θεσμικών οργάνων και, ιδιαίτερα, της Επιτροπής και του Συμβουλίου, για την προστασία και την προώθηση της άσκησης του δικαιώματος της αναφοράς στην Ένωση, αποτρέποντας την απογοήτευση των αναφερόντων λόγω υπερβολικών καθυστερήσεων στην προσφορά της κατάλληλης απάντησης για κάθε περίπτωση[semigr ] ζητεί ιδιαίτερα από την Επιτροπή να προσφέρει, σύμφωνα με το άρθρο 157 παρ. 3 του Κανονισμού του Ευρωπαϊκού Κοινοβουλίου, κάθε πληροφορία ή έγγραφο, καθώς και να διευκολύνει την πρόσβαση στις υπηρεσίες της, εφόσον δεν υπάρχει περιορισμός λόγω απορρήτου[semigr ]

10. καλεί την Επιτροπή να ελέγχει με αυστηρότητα την εφαρμογή της κοινοτικής νομοθεσίας εκ μέρους των κρατών μελών, καθώς και τις καθυστερήσεις και την έλλειψη συνεργασίας των εκπροσώπων των κυβερνήσεων και να διατηρεί πάντοτε ως αποκλειστικό της γνώμονα τα συμφέροντα της Κοινότητας, όταν πρόκειται να λάβει την απόφαση έναρξης ή συνέχισης των διαδικασιών που αφορούν τις παραβάσεις των υποχρεώσεων που καθορίζει η Συνθήκη και προβλέπει το άρθρο 169 της Συνθήκης για την ίδρυση της Ευρωπαϊκής Κοινότητας[semigr ]

11. ζητεί από την Επιτροπή και από την Επιτροπή Αναφορών να καταβάλλουν κοινές προσπάθειες για την εξέταση των αναφορών το ταχύτερο δυνατόν, όπως αρμόζει στο νόμιμο δικαίωμα που οι ευρωπαίοι πολίτες παραχωρούν στους αναφέροντες και δεσμεύεται να παραχωρήσει στην Επιτροπή Αναφορών τις αναγκαίες διευκολύνσεις για την όσο το δυνατόν ταχύτερη και επαρκέστερη εξέταση των αναφορών[semigr ]

12. αναθέτει στον Πρόεδρό του να διαβιβάσει το παρόν ψήφισμα, καθώς και την έκθεση της επιτροπής του, στην Επιτροπή και το Συμβούλιο, στις κυβερνήσεις και τα κοινοβούλια των κρατών μελών, στις αρμόδιες για θέματα αναφορών κοινοβουλευτικές επιτροπές και στους επιτρόπους διοικήσεως ή παρόμοια όργανα των κρατών μελών.